–Kommissionens skøn over de bevillinger, der vil være behov for til at finansiere de forventede udgifter til markedsforanstaltninger og direkte støtte, og

Det fremgår af artikel 43 i forordning (EU) nr. 1306/2013, at indtægter fra finansielle korrektioner i henhold til afgørelserne om regnskabsafslutning og efterprøvende regnskabsafslutning, indtægter fra uregelmæssigheder og indtægter fra mælkeafgiften betragtes som formålsbestemte indtægter, der skal anvendes til finansiering af EGFL-udgifter. De formålsbestemte indtægter anvendes til at finansiere alle former for EGFL-udgifter. Hvis ikke alle disse indtægter anvendes i regnskabsåret, vil de automatisk blive fremført til det følgende regnskabsår.

Denne rapport er en ajourføring af den foreløbige gennemførelse af budgettet for Den Europæiske Garantifond for Landbruget (EGFL) for 2015. I bilag 1 præsenteres en sammenligning mellem den faktiske udnyttelsesgrad af EGFL's budget for perioden 16. oktober 2014 - 31. august 2015 og den forventede udgiftsprofil. Sidstnævnte følger af anvendelsen af indikatoren på budgetbevillingerne. Indikatoren fastsættes på grundlag af bestemmelserne i artikel 28 i forordning (EU) nr. 1306/2013 om finansiering, forvaltning og overvågning af den fælles landbrugspolitik.

Ved udarbejdelsen af budgettet for 2015 anslog Kommissionen de formålsbestemte indtægter til 1 768,6 mio. EUR. Der var bl.a. tale om:

–de formålsbestemte indtægter, der forventes genereret i løbet af regnskabsåret 2015, og som anslås til 1 438,6 mio. EUR, dvs. 868,6 mio. EUR for korrektioner som følge af efterprøvende regnskabsafslutning, 165 mio. EU for uregelmæssigheder og 405 mio. EUR for indtægterne fra mælkeafgiften

–de formålsbestemte indtægter, der forventedes fremført fra regnskabsåret 2014 til 2015, og som blev anslået til 330 mio. EUR.

Kommissionen afsatte i budgettet for 2015 disse oprindeligt anslåede indtægter på 1 768,6 mio. EUR til budgetposterne i følgende artikler:

–05 02 08 – Frugt og grøntsager: 469,3 mio. EUR

–05 02 12 – Mælk og mejeriprodukter: 54,3 mio. EUR

–05 03 01 – Afkoblet direkte støtte: 1 245 mio. EUR.

Til disse ordninger vedtog budgetmyndigheden i sidste ende bevillinger i overensstemmelse med Kommissionens forslag. Summen af de vedtagne bevillinger og ovennævnte formålsbestemte indtægter svarer til et samlet anslået behov.

Af bilag 1 fremgår de budgetbevillinger på artikelniveau for frugt og grøntsager, mælk og mejeriprodukter og afkoblet direkte støtte, der er vedtaget for disse artikler, og som beløber sig til henholdsvis 836,2 mio. EUR, 77,1 mio. EUR og 37 397 mio. EUR uden hensyntagen til ovennævnte formålsbestemte indtægter. Sammen med de formålsbestemte indtægter til disse budgetartikler beløber bevillingerne på budgettet for 2015 sig til i alt 1 305,5 mio. EUR for frugt og grøntsager, 131,4 mio. EUR for mælk og mejeriprodukter og 38 642 mio. EUR for afkoblet direkte støtte.

3.Bemærkninger vedrørende den foreløbige gennemførelse af EGFL-budgettet for 2015

Den foreløbige gennemførelse af budgettet for perioden 16. oktober 2014 - 31. august 2015, som er fremlagt i bilag 1, sammenlignes med den udgiftsprofil, der baseres på den indikator, der er fastsat i overensstemmelse med artikel 28 i forordning (EU) nr. 1306/2013. I det følgende anføres korte bemærkninger til de budgetartikler, der udviser de største afvigelser mellem de faktisk afholdte udgifter og de dertil svarende bevillinger på budgettet for 2015.

3.1.Markedsforanstaltninger

Udnyttelsen af bevillingerne til interventioner på landbrugsmarkederne var 107,7 mio. EUR lavere end de afsatte budgetbevillinger som fastsat ved indikatorniveauet pr. 31. august 2015. Denne afvigelse afspejler nettovirkningen af gennemførelsesmønstrene i primært sektorerne for frugt og grøntsager samt mælk og mejeriprodukter og vinsektoren.

3.1.1.Frugt og grøntsager (147,1 mio. EUR i forhold til de vedtagne bevillinger)

Denne udnyttelsesgrad skyldes primært udgifterne til producentorganisationernes driftsfonde og andre foranstaltninger inden for sektoren for frugt og grøntsager, der finansieres med både de vedtagne budgetbevillinger og de formålsbestemte indtægter (NB: se yderligere oplysninger i punkt 2 ovenfor). Derimod blev indikatoren for perioden indtil den 31. august 2015 kun anvendt på de vedtagne budgetbevillinger på 836,2 mio. EUR og altså uden hensyntagen til de formålsbestemte indtægter.

En fodnote * i den foreløbige gennemførelsestabel i bilag 1 viser, hvad situationen ville have været, hvis indikatoren var blevet anvendt på de samlede bevillinger under denne artikel, herunder de formålsbestemte indtægter på 469,3 mio. EUR. Hvis indikatoren således var blevet anvendt på de samlede midler, der forventes at være til rådighed under denne artikel (1 305,5 mio. EUR), ville der fremkomme et underforbrug på -168,3 mio. EUR.

Dette er virkningen af et lavere forbrug for alle de ordninger, der finansieres over denne artikel. Især udnyttelsen af budgetbevillingerne til de kriseforanstaltninger, der er til rådighed under producentorganisationernes driftsfonde og andre foranstaltninger inden for sektoren for frugt og grøntsager, var lavere end forventet på tidspunktet for vedtagelsen af budgettet for 2015. Der blev ligeledes konstateret en lavere udnyttelse af udgifterne til producentorganisationernes driftsfonde. Medlemsstaterne udnyttede heller ikke den øgede bevillingsramme for skolefrugtordningen til fulde.

Kommissionens tjenestegrene forventer på nuværende tidspunkt et underforbrug af bevillingerne under denne artikel ved udgangen af budgetåret.

3.1.2.Produkter fra vinsektoren (-77,1 mio. EUR)

Dette underforbrug skyldes det langsommere tempo i medlemsstaternes betalinger i forhold til den fastlagte indikators udgiftsprofil for de nationale vinprogrammer. Medlemsstaterne fremskynder normalt tempoet i gennemførelsen af disse programmer i slutningen af regnskabsåret. Kommissionens tjenestegrene forventer dog på nuværende tidspunkt et underforbrug af bevillingerne under denne artikel ved udgangen af budgetåret.